Universis litteras istas inspecturis, frater Johannes dictus abbas de Pruliaco, salutem in Domino. Noverit universitas vestra quod cum inter ecclesiam Vallis lucentis ex una parte et Stephanum Plome militem ex alia, querela verteretur super nemore de Bosco Raaudi, tandem, ex utraque parte, facta est compromissio in nos et dominum Milonem militem de Montiniaco, ut nos de querela illa dilegenter inquireremus veritatem et quicquid inde statueremus, dictus Stephanus et predicta ecclesia firmiter tenerent et immutabiliter observarent. Nos itaque, veritate diligentius inquisita, tandem, pro bono pacis donavimus predicto Stephano de karitate ecclesie Vallis lucentis triginta libras Pruvinenses. Ipse vero quitavit coram nobis si quid habebat vel habere se credebat in dicto nemore et concessit predicte ecclesie perpetuo possidendum. Nos etiam donavimus Marie uxori ejusdem Stephani militis centum solidos pro laudatione istius predicte laudationis et quitationis. In cujus rei memoriam litteras istas scribi et sigilli nostri fecimus attestatione muniri. Actum anno Gracie M°CC°V°.